Lp minister pr Liisa-Ly Pakosta

Justiits- ja Digiministeerium

Suur-Ameerika 1

10122 TALLINN 19.09.2025 nr 6-1/52

*(saadetud e-posti teel*)

**Ettepanek notari ametikohtade täitmise konkursi väljakuulutamiseks**

Lugupeetud minister

Vastavalt Notarite Koja eestseisuse 05.09.2025 otsusele ja NotS §-le 7 ning viidates Justiits- ja Digiministeeriumi kantsleri ja asekantsleriga 15.09.2025 toimunud kohtumisel arutatule teeme ettepaneku kuulutada välja konkurss kolme notari vaba ametikoha täitmiseks Harjumaa tööpiirkonnas.

Hetkeseisuga on Harjumaa tööpiirkonnas täitmata 5 notari ametikohta. Käesoleva aasta lõpus lahkub ametist üks notar. Järgmise aasta saabub ametisoleku tähtaeg kahel notaril (vastavalt 07.07.2026 ja 24.10.2026), kelle ametisoleku aega on juba pikendatud ning kes ei ole teatanud täiendavalt ametisoleku pikendamise taotlemisest.

Seega on tõenäoliselt järgmise aasta lõpu seisuga Harjumaa tööpiirkonnas täitmata 8 notari ametikohta, mis moodustab 17% Harjumaa tööpiirkonna notari ametikohtadest (kokku on Harjumaa tööpiirkonnas notari ametikohti 47). Töötavate notarite arv langeb sellisel juhul Harjumaa tööpiirkonnas 39 notarile.

Ettepaneku tegemisel lähtusime ühtlasi järgmistest strateegilistest kaalutlustest:

* **Süsteemi vastupidavus ja usaldusväärsus.** Avalikkuse usaldus eeldab, et notari amet ei ole kinnine ring, vaid avatud uutele tulijatele. Laiem notarite ring tagab süsteemi suurema stabiilsuse ja usaldusväärsuse. Järelkasvuga on liiga hilja tegelema hakata siis, kui lühikese aja jooksul lahkub ametist suur hulk notareid.
* **Sotsiaalselt oluliste teenuste kättesaadavus.** Ametikohtade täitmine aitab vähendada riski, et notariteenus muutub inimestele raskemini kättesaadavaks.
* **Õiglase koormuse ja tasakaalu hoidmine.** Kui ametikohti ei täideta, koondub töö järk-järgult väiksema hulga notarite kätte. Ametikohtade täitmine aitab säilitada tasakaalu kogu süsteemis ja hoiab ära liigselt ebaühtlase koormuse.
* **Järelkasvu toetamine.** Vabade ametikohtade täitmine annab võimaluse uutele juristidele notariametit pidama hakata, mis toetab teenuse arengut.
* **Teenuse kvaliteedi ja kättesaadavuse tagamine.** Suurem notarite arv Harju piirkonnas kindlustab, et notariteenus on inimestele paremini kättesaadav ning bürood saavad pakkuda klientidele paindlikumat ja kvaliteetsemat teenust.

Oleme valmis vajadusel oma seisukohti täiendavalt selgitama ning osalema konkursi väljakuulutamisega seotud aruteludes ja kohtumistel.

Lugupidamisega

Kaidi Lippus

Notarite Koja tegevdirektor

*(allkirjastatud digitaalselt)*

Kaitti Persidski

617 7903